VSC sklep I Ip 433/2012
Datum: 2012-10-12T02:00:00.000+02:00
ecli: ECLI:SI:VSCE:2012:I.IP.433.2012
sodisce: Višje sodišče v Celju
oddelek: Izvršilni oddelek
institut: delno plačilo - delni umik predloga za izvršbo - ustavitev izvršbe
jedro: Sodišče prve stopnje je z izpodbijanim sklepom odločilo le, da se izvršba ustavi za plačani znesek, stvar nadaljnjega postopka pa je, ali bi sodišče prve stopnje štelo, da je terjatev v celoti poplačana in izvršbo ustavilo.
zveza: ZIZ člen 43, 43/2.

## Jedro

Sodišče prve stopnje je z izpodbijanim sklepom odločilo le, da se izvršba ustavi za plačani znesek, stvar nadaljnjega postopka pa je, ali bi sodišče prve stopnje štelo, da je terjatev v celoti poplačana in izvršbo ustavilo.

## Izrek

Pritožbi se zavrneta in se potrdi sklep sodišča prve stopnje.

Pritožnika sama nosita stroške pritožbenega postopka.

## Obrazložitev

Sodišče prve stopnje je z izpodbijanim sklepom na podlagi določbe prvega odstavka 43. člena Zakona o izvršbi in zavarovanju (v nadaljevanju ZIZ) izvršbo delno ustavilo, za dne 6. 7. 2012 plačan znesek v višini 34.130,31 EUR.

Zoper sklep sta se pravočasno pritožila oba dolžnika, ki navajata, da sta 6. 7. 2012 na račun pooblaščenca upnikov plačala znesek 34.130,31 EUR. Znesek sta poravnala v treh obrokih. V celoti sta plačala glavnico in obresti ter odmerjene stroške v znesku 268,67 EUR brez zakonskih zamudnih obresti, ki so na dan dokončnega plačila 6. 7. 2012 znašale 0,59 EUR. Menita, da ravnanje pooblaščenca upnikov ni bilo korektno in primerno svojemu poklicu, saj bi dolžnika lahko pozval na plačilo 0,59 EUR, pa tega ni storil. Po njegovem mnenju gre za zlorabo pravice in povzročanje dodatnih nepotrebnih stroškov, ki jih trpita dolžnika. Zato je pooblaščenec dolžnika 14. 8. 2012 tudi opravil izračun dolga in ugotovil, da znašajo obresti od prisojenih stroškov 3,17 EUR in je ta znesek tudi plačal. Predlagata, da sodišče opravi preizkus pravilnosti obračuna obresti oziroma izvršenih plačil in ugotovi, da je terjatev v celoti plačana in izvršbo v celoti ustavi. Zahtevata povrnitev stroškov pritožbenega postopka.

Pritožbi nista utemeljeni.

Sodišče prve stopnje je z izpodbijanim sklepom odločilo, da se izvršba ustavi za dne 6. 7. 2012 plačani znesek 34.130,31 EUR, česar pritožnika s pritožbo ne izpodbijata. Sodišče prve stopnje se je glede na to, da je upnik za ta znesek umaknil izvršbo (utesnil), pravilno oprlo na določbo 43. člena ZIZ, po kateri lahko upnik med postopkom brez dolžnikove privolitve v celoti ali delno umakne predlog za izvršbo. Drugi odstavek tega člena določa, da v primeru umika sodišče ustavi postopek. Z izpodbijanim sklepom je sodišče prve stopnje odločilo zgolj o umiku oziroma o ustavitvi izvršilnega postopka za plačani znesek, stvar nadaljevanja postopka pa je, ali bo sodišče štelo, ali je terjatev v celoti poplačana ali ne. Pritožnika v pritožbi tega zoper sklep o ustavitvi izvršbe ne moreta uspešno uveljavljati. Pritožba tako ni utemeljena in jo je sodišče v skladu z določbo 353 čl. ZPP v zvezi s 15. členom ZIZ zavrnilo.

Pritožnika s pritožbo nista uspela, zato sama nosita stroške pritožbenega postopka (ZPP čl. 165,154 v zvezi z 15.členom ZIZ).